Baltzar von Platen (1766–1829)

Baltzar Bogislaus von Platen (1766–1829) var en svensk greve, marineoffiser, en af rikets herrar, riksstattholder i Norge
og initiativtaker og pådriver for byggingen av Göta kanal.
Kanalen ble tatt opp i Sveriges kulturkanon i 2025 i kategorien «Oppfinnelser».

Fram til statskuppet i Sverige i 1809 hvor Gustav IV Adolf ble avsatt, gjorde von Platen karriere i marinen, og ble kaptein. I 1809 ble han medlem av den svenske regjeringen. Han ble også sjef for arbeidet med å bygge en kanal tvers gjennom Sverige. Byggingen av Göta kanal ble først fullført i 1832, etter hans død.

Etter avsettelsen av Gustav IV Adolf ble han med i regjeringen og var med på å få Christian August til å ta imot valget som svensk tronfølger. Christian August var på dette tidspunkt stattholder i Norge, og Norge i union med Danmark. Selv om von Platen i årene før riksforsamlingen på Eidsvoll i 1814 hadde hatt møter med grev Herman Wedel-Jarlsberg om en mulig svensk-norsk samling, og vurderte å lansere han som ny tronfølger, var han enig i planen om å velge den franske generalen Bernadotte, senere Karl III Johan, til svensk kronprins. I 1814 deltok han i forhandlingene med Stortinget som førte til unionen mellom Sverige og Norge 4. november 1814 (Novembergrunnloven). Som takk ble han utnevnt til viseadmiral og opphøyd til 
greve.

Han ble utnevnt til riksstattholder i Norge den 26. november 1827, en posisjon han hadde til sin død. Han ble den siste svenske stattholder i Norge, etter dette ble førstestatsråden unionskongens høyeste representant i Norge.

I Norge er han særlig kjent for det såkalte Torvslaget i Christiania, hvor han satte inn kavaleri mot christianiaborgere og studenter den 17. mai 1829.

 Familie 
Han var sønn av feltmarskalk Filip Julius Bernhard von Platen, far til politikeren Baltzar von Platen og bror til miniatyrmaleren Lovisa Stiernsparre. 

 Gravsted 
von Platens grav er anlagt rett ved bredden av Göta kanal i Motala, der den er regnet for å være en attraksjon for besøkende av kanalen. 

 Bibliografi 
 1806: Afhandling om Canaler genom Sverige med särskildt afseende å Wenerns sammanbindande med Östersjön.

 Referanser 






 Eksterne lenker 


 Om Baltzar Bogislaus von Platen, fra Svenskt biografiskt handlexikon

Kategori:Svenske admiraler
Kategori:Svenske grever
Kategori:Norske stattholdere
Kategori:Sverdordenen
Kategori:Serafimerordenen
Kategori:En af rikets herrar
Kategori:Medlemmer av Kungliga Vetenskapsakademien
Kategori:Medlemmer av Kungliga Krigsvetenskapsakademien
Kategori:Personer med enkeltverk i den svenske kulturkanonen
Kategori:Personer fra Landkreis Vorpommern-Rügen
Kategori:Personer fra Svensk Pommern